b'\n_START_ARTICLE_\nRuth Rendell\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nRendellin vanhemmat olivat opettajia. H\xc3\xa4nen \xc3\xa4itins\xc3\xa4 Ebba Kruse oli ruotsalaissyntyinen mutta viett\xc3\xa4nyt lapsuutensa Tanskassa. H\xc3\xa4nen is\xc3\xa4ns\xc3\xa4 Arthur Grasemann oli englantilainen. Rendell vietti lapsuutensa jouluja ja lomia Skandinaviassa ja oppi ruotsia ja tanskaa. Rendell k\xc3\xa4vi Loughtonissa County High School for Girls. High schoolin j\xc3\xa4lkeen h\xc3\xa4nest\xc3\xa4 tuli paikallislehden Chigwell Timesin toimittaja._NEWLINE_Rendell tutustui tulevaan mieheens\xc3\xa4 Don Rendelliin ty\xc3\xb6skennelless\xc3\xa4\xc3\xa4n uutistoimittajana. He avioituivat, kun h\xc3\xa4n oli 20-vuotias, ja vuonna 1953 syntyi poika Simon, joka on nykyisin sosiaality\xc3\xb6ntekij\xc3\xa4 ja asuu Yhdysvalloissa Coloradossa. Pariskunta erosi 1975 mutta avioitui uudelleen kahden vuoden kuluttua. Don Rendell kuoli 1999 eturauhassy\xc3\xb6p\xc3\xa4\xc3\xa4n._NEWLINE_Rendellille my\xc3\xb6nnettiin Brittil\xc3\xa4isen imperiumin komentajan kunniamerkki (CBE) vuonna 1996 ja paronitar Rendell of Baberghin elinik\xc3\xa4inen arvo vuonna 1997.  H\xc3\xa4net valittiin yl\xc3\xa4huoneeseen Ty\xc3\xb6v\xc3\xa4enpuolueesta. Vuonna 1998 Rendell nimettiin puolueen suurimpien yksityisten lahjoittajien luetteloon. Elokuussa 2014 h\xc3\xa4n oli yksi niist\xc3\xa4 200\xc2\xa0julkisuuden henkil\xc3\xb6st\xc3\xa4, jotka allekirjoittivat The Guardianille osoitetun kirjeen, jossa vastustettiin Skotlannin itsen\xc3\xa4isyytt\xc3\xa4 Skotlannin itsen\xc3\xa4isyys\xc3\xa4\xc3\xa4nestyksen valmisteluvaiheessa._NEWLINE_Rendell sai runsaasti erilaisia palkintoja. Monista h\xc3\xa4nen teoksistaan on tehty elokuva- ja televisiosovituksia. H\xc3\xa4n oli mukana Darfurin maaseudun lasten auttamisty\xc3\xb6t\xc3\xa4 tekev\xc3\xa4n hyv\xc3\xa4ntekev\xc3\xa4isyysj\xc3\xa4rjest\xc3\xb6n toiminnassa._NEWLINE_Rendell sai tammikuussa 2015 aivoinfarktin ja kuoli 2. toukokuuta 2015.\n_START_SECTION_\nJ\xc3\xa4nnityskirjailija\n_START_PARAGRAPH_\nRendell kirjoitti kaksi julkaisematonta romaania, ennen kuin Kuoleman s\xc3\xa4keet ilmestyi 1964. John Long maksoi h\xc3\xa4nelle siit\xc3\xa4 75\xc2\xa0puntaa. Se oli h\xc3\xa4nen ensimm\xc3\xa4inen j\xc3\xa4nnityskirjansa, jonka p\xc3\xa4\xc3\xa4henkil\xc3\xb6 oli etsiv\xc3\xa4; rikoskomisario Wexford. Rendell kertoi, ett\xc3\xa4 h\xc3\xa4n on itse Wexfordin hahmon taustalla. Teoksen The Monster in the Box (2009) huhuttiin yleisesti j\xc3\xa4\xc3\xa4v\xc3\xa4n Wexfordin viimeiseksi tapaukseksi. Niin ei kuitenkaan k\xc3\xa4ynyt, mutta se oli viimeinen romaani, jossa Wexford oli viel\xc3\xa4 poliisin palveluksessa. Seuraavassa romaanissa The Vault h\xc3\xa4n j\xc3\xa4i el\xc3\xa4kkeelle._NEWLINE_Poliisin ty\xc3\xb6t\xc3\xa4 kuvaavien Wexford-romaanien lis\xc3\xa4ksi Rendell kirjoitti psykologia rikosromaaneja, joiden teemoina oli pakkomielteinen rakkaus, v\xc3\xa4\xc3\xa4rink\xc3\xa4sitykset, sattumien vaikutus ja tarinoiden rikollisten inhimilliset piirteet. Sellaisia teoksia ovat Kova kuin kivi, The Face of Trespass, Live Flesh, Talking to Strange Men, The Killing Doll, V\xc3\xa4\xc3\xa4rink\xc3\xa4sitys  ja Adam and Eve and Pinch Me._NEWLINE_Rendell aloitti kolmannenkin aihepiirin vuonna 1986 salanimell\xc3\xa4 Barbara Vine (nimi on h\xc3\xa4nen oma toinen etunimens\xc3\xa4 ja h\xc3\xa4nen iso\xc3\xa4itins\xc3\xa4 tytt\xc3\xb6nimi) ilmestyneell\xc3\xa4 teoksella A Dark-Adapted Eye. Muun muassa teokset King Solomon\xe2\x80\x99s Carpet, A Fatal Inversion ja Asta\xe2\x80\x99s Book (Yhdysvalloissa Anna\xe2\x80\x99s Book) tapahtuivat samassa ymp\xc3\xa4rist\xc3\xb6ss\xc3\xa4 kuin h\xc3\xa4nen psykologiset rikosromaaninsa, mutta niiss\xc3\xa4 h\xc3\xa4n kehitteli edelleen ihmisten v\xc3\xa4lisi\xc3\xa4 v\xc3\xa4\xc3\xa4rinymm\xc3\xa4rryksi\xc3\xa4 ja perheen salaisuuksien ja salaisten rikosten tahattomia seurauksia. Kirjailijan hienostunutta kirjoitustapaa ja ter\xc3\xa4vi\xc3\xa4 ihmismielt\xc3\xa4 koskevia oivalluksia on arvostettu, samoin vakuutavia juonia ja henkil\xc3\xb6hamoja. Rendell liitti teoksiinsa viimeisten 40\xc2\xa0vuoden kuluessa tapahtuneita yhteiskunnallisia muutoksia ja nosti esiin muun muassa sellaisia kysymyksi\xc3\xa4 kuin perhev\xc3\xa4kivalta.\n_START_SECTION_\nTeosten sovituksia\n_START_PARAGRAPH_\nRikoskomisario Wexford -sarjan televisiointi oli menestys. P\xc3\xa4\xc3\xa4osia n\xc3\xa4yttelev\xc3\xa4t George Baker komisario Wexfordina ja Christopher Ravenscroft etsiv\xc3\xa4 Mike Burdenin roolissa. Sarjan Ruth Rendell Mysteries 48\xc2\xa0jaksoa on esitetty Suomessakin 1990-luvulla (my\xc3\xb6s nimell\xc3\xa4  Ylikomisario Wexford). Rendell kiitti Bakerin n\xc3\xa4yttelemist\xc3\xa4: "Hienoa, ett\xc3\xa4 h\xc3\xa4n teki n\xc3\xa4yttelij\xc3\xa4n\xc3\xa4 [Wexfordista] paljon enemm\xc3\xa4n ja parempaa kuin kirjailija oli tarkoittanut." Monia muitakin h\xc3\xa4nen teoksiaan on sovitettu televisiolle ja elokuvaan. H\xc3\xa4n sanoi, ett\xc3\xa4 Claude Chabrolin elokuvaversio vuodelta 1995 romaanista Kova kuin kivi nimell\xc3\xa4 Kiveen kirjoitettu, p\xc3\xa4\xc3\xa4osassa Sandrine Bonnaire, oli harvoja h\xc3\xa4nen teostensa sovituksia, joihin h\xc3\xa4n on tyytyv\xc3\xa4inen. Samasta romaanista on my\xc3\xb6s olemassa elokuva Mustat muistot vuodelta 1986, ohjaus Ousama Rawi. Chabrol ohjasi elokuvan Morsiusneito 2004, joka perustuu Rendellin romaaniin Morsiusneito._NEWLINE_Muita sovituksia ovat Diary of the Dead (1976) teoksesta One Across, Two Down, Pedro Almod\xc3\xb3varin elokuva vuodelta 1997 Lihan v\xc3\xa4rin\xc3\xa4, teoksesta Syyllisyyden puu elokuva Tree of Hands Granadalle, ohjaus Giles Foster, p\xc3\xa4\xc3\xa4osassa Lauren Bacall, ja toinenkin versio, Betty Fisher (2001), k\xc3\xa4sikirjoitus ja ohjaus Claude Miller.'